FI Euroopan unionin virallinen lehti C 137/4

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2017/C 137/04)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”LIMONE COSTA D’AMALFI”

EU-nro: PGI-IT-02185-26.9.2016

SAN ( ) SMM ( X )

1. Hakijaryhmä ja oikeutettu etu

CONSORZIO DI TUTELA LIMONE COSTA DI AMALFI IGP Osoite : C.so Reginna 71 84010 Maiori (SA) Sähköposti: info@limonecostadamalfiigp.com; limonecostadamailfiigp@pec.it

Consorzio di Tutela Limone Costa di Amalfi IGP on oikeutettu toimittamaan muutoshakemuksen 14 päivänä lokakuuta 2013 annetun maa- ja metsätalousministeriön asetuksen N:o 12511 13 §:n 1 momentin nojalla.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☐ Merkinnät — ☒ Muut (pakkaukset; lainsäädännön ajantasaistaminen; paikannimien korjaaminen)

4. Muutoksen/muutosten tyyppi

— ☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Eritelmän 6 pykälä

Hedelmälihaa koskevassa kohdassa mainittujen prosenttimäärien on tarkennettu viittaavan mehun määrään. Sana ”mehu” oli jäänyt epähuomiossa pois erittelystä, joten tällä muutoksella se lisätään virallisessa lehdessä julkaistun hakemuksen 4.2 kohtaan (EUVL C 282, 5.10.2000, s. 5). Tällä muutoksella ei muuteta tuotteen kuvausta.

— Kohta ”Hedelmäliha: oljenkeltainen, sisältää runsaasti mehua (vähintään 25 prosenttia), ja sen happamuusaste on korkea (vähintään 3,5 g/100 ml)” muutetaan seuraavasti: ”Hedelmäliha: oljenkeltainen, sisältää runsaasti mehua (vähintään 25 prosenttia), ja sen happamuusaste on korkea (vähintään 3,5 g/100 ml)”.

Tuotantomenetelmä

Eritelmän 4 pykälä

— Kohta ”Perinteisessä tuotantomenetelmässä puut kasvatetaan vähintään 180 senttimetriä korkeiden puisten, mieluiten kastanjapuusta tehtyjen säleikköjen alla käyttäen tarvittaessa peitteitä kasvien suojelemiseksi sääolosuhteilta ja hedelmien kypsymisen varmistamiseksi.” muutetaan seuraavasti: ”Perinteisessä tuotantomenetelmässä puut kasvatetaan mieluiten kastanjapuusta ja/tai muista ympäristön- ja maisemansuojelun kanssa yhteensopivista materiaaleista tehtyjen, vaihtamisen yhteydessä vähintään 180 senttimetriä korkeiden säleikköjen alla käyttäen peitteitä kasvien suojelemiseksi sääolosuhteilta ja hedelmien kypsymisen varmistamiseksi.”

Yleinen sosioekonominen kehitys ja matkailu Limone Costa d’Amalfin viljelyalueella on johtanut metsätaloudesta luopumiseen alueella. Tämä on vaikuttanut sitruunojen suojaamiseen tarvittavien säleikköjen valmistuksessa käytettävien kastanjapuupaalujen valmistusmenetelmiin. Tuotantokustannusten pienentämiseksi paalujen perinteistä valmistustapaa muutettiin. Paalut ryhdyttiin valmistamaan heikompilaatuisesta puusta, jonka käyttöikä on entistä lyhyempi, toisinaan jopa lyhyempi kuin paalujen ostamisen ja asentamisen poistoaika. Siksi nyt on mahdollista käyttää puun sijasta ympäristöystävällisestä materiaalista valmistettuja paaluja, joilla ei ole mainittavaa vaikutusta sitruunatarhojen täyttämään maisemaan. Ympäristön kannalta kestävämpien materiaalien käytön myötä kiinteät kustannukset pienenisivät, mikä saattaisi kannustaa sitruunojen kasvattamiseen. Myös työturvallisuus voitaisiin taata paremmin käyttämällä muusta materiaalista kuin puusta valmistettuja paaluja erityisesti silloin, kun työskennellään sitruunatarhojen ylärinteessä sijaitsevissa osissa.

Paalujen korkeudesta on tarpeen antaa tarkemmat määräykset lisäämällä tekstiin ilmaus ”vaihtamisen yhteydessä”, sillä Amalfin rannikkoalueella paalut uppoavat maahan ajan kuluessa 10–20 senttimetriä joko sitruunapuun oksia kannattelevan rakennelman painon tai maaperän läpäisevyyden vuoksi.

Ilmaisun ”tarvittaessa” poistaminen johtuu siitä, että peitteiden käyttö on tärkeää suojatun maantieteellisen merkinnän saaneiden Limone Costa di Amalfi -sitruunoiden viljelyn yhteydessä. Peitteet suojaavat taimia sääolosuhteilta (halla, raekuurot, kylmä), ja siksi niiden käyttöä ei voida pitää valinnaisena.

— Virke ”Istutustiheyden tulee olla enintään 800 puuta hehtaarilla.” muutetaan seuraavasti: ”Istutustiheyden tulee olla enintään 1 200 puuta hehtaarilla.”

Tämä muutos johtuu siitä, että hehtaarille istutettavien puiden määrä on suhteessa terassien leveyteen ja muotoon. Terassit ovat geometriseltä muodoltaan hyvin erilaisia ja epäsäännöllisiä. Tämän epäsäännöllisyyden vuoksi hehtaarilla voi olla hyvinkin vaihteleva määrä puita, koska viljelijät joutuvat hyödyntämään kaiken käytettävissä olevan tilan.

Puiden tiheys hehtaarilla määräytyy terassien leveyden mukaan, joka puolestaan usein riippuu rinteen jyrkkyydestä. Viljelyalueella puut on istutettu terassin muotoon sopeuttaen niin, että ne kasvavat sekä kupolimaisesti vaakatasossa että pystysuoraan terassin pituuteen nähden. Näin puut voidaan istuttaa niin, että paalut asetetaan viistoon vaakasuorien paalujen päälle siten, että ne yhdistävät kaksi terassia toisiinsa ja kohottavat näin säleikköjen päälle kasvavia oksia.

Näin puiden määrä voidaan nostaa 1 200 puuhun hehtaarilla hedelmän laadusta ja eritelmän vaatimuksista riippuen.

— Seuraava virke lisätään sen selventämiseksi, että Limone Costa d’Amalfi -sitruunoiden viljelyssä tulee käyttää vanhinta lajiketta: ”Istutukseen, uudelleen istutukseen ja varrennukseen saa käyttää ainoastaan lajiketta Sfusato Amalfitano Campanian alueen sertifioimien ja kasvinterveyspalvelun valtuuttamien taimitarhojen myöntämän sertifikaatin mukaisesti.”

— Virke ”Erityisesti alueen ilmaston muuttumisen vuoksi Campanian alue pidättää oikeuden muuttaa näitä tietoja erillisellä päätöksellä.” poistetaan, koska se oli voimassa olevien sääntöjen vastainen.

— Virke ”Suojattavan sitruunanviljelyn enimmäistuotanto hehtaaria kohden ei saa ylittää 25 tonnia erikoistuneessa viljelyssä tai sekaviljelyssä (viimeksi mainitussa tapauksessa kyse on suhteutetusta tuotannosta).” muutetaan seuraavasti: ”Suojattavan sitruunanviljelyn enimmäistuotanto hehtaaria kohden ei saa ylittää 35:tä tonnia erikoistuneessa viljelyssä tai sekaviljelyssä (viimeksi mainitussa tapauksessa kyse on suhteutetusta tuotannosta).”

Sitruunan viljelyolosuhteiden koheneminen puiden fysiologian paremman ymmärtämisen myötä, viljelytekniikoista ja sitruunatarhojen agronomisesta hallinnasta saadut parhaat kokemukset, tehokkuuden ja vedensäästön lisääminen kastelujärjestelmän hallintaa parantamalla sekä ammattitaitoisen ja pätevän henkilökunnan käyttö parantavat sitruunatarhojen hallintaa ja lisäävät tuotantoa voimassa olevaan 1990-luvulla laadittuun eritelmään verrattuna. Hehtaarikohtaisella 35 tonnin rajalla ei ole vaikutusta puiden fysiologiaan eikä hedelmien laatuun.

Muu

Eritelmän 7 pykälä

— Sitruunoiden esikäsittelyn ja jalostuksen maantieteelliset rajoitukset on poistettu, jotta tuotetta voitaisiin levittää laajemmalle, sillä sitä käytetään ainesosana jalostetuissa tuotteissa. Siksi pykälän viimeisen momentin 3 kohdan virke ”Sitruunoita saa esikäsitellä ja/tai jalostaa vain tämän eritelmän 3 pykälässä luetelluissa kunnissa;” poistetaan.

Pakkaukset

— Virke ”Tuote on asetettava myyntiin soveltuvissa kestävissä astioissa, joihin mahtuu 0,5–15 kilogrammaa sitruunoita ja jotka on tehty kasviperäisestä materiaalista, pahvista tai jostakin muusta kierrätyskelpoisesta materiaalista, joka on sallittu unionin lainsäädännössä.” muutetaan seuraavasti: ”Tuote on asetettava myyntiin soveltuvissa kestävissä astioissa, joihin mahtuu yksi sitruuna tai enintään 15 kilogrammaa sitruunoita ja jotka on parhaassa tapauksessa tehty kasviperäisestä materiaalista.”

Tämän muutoksen tarkoituksena on mahdollistaa suojatun maantieteellisen merkinnän saaneiden sitruunoiden myyminen yksittäin ja sallia muiden kuin kasviperäistä materiaalia olevien astioiden käyttö suosien kuitenkin astioita, jotka on valmistettu kasviperäisestä materiaalista. Koska alueella käy runsaasti matkailijoita, muutoksella edistetään tuotteen ja sen nimen leviämistä ja tuntemusta myös ulkomailla.

Lainsäädännön ajantasaistaminen

— Viittaukset Euroopan parlamentin ja neuvoston asetukseen (EU) N:o 1151/2012 on saatettu ajan tasalle.

Paikannimien korjaaminen

— Tuote-eritelmän 3 pykälän luonnoksessa oli kirjoitusvirheitä, minkä vuoksi seuraavat maantieteelliset viitteet tulee korjata: — muutetaan ”P.ta Pantanello” muotoon ”P.ta Campanella”; — muutetaan ”Monte Cambera” muotoon ”Monte Gambera”; — muutetaan ”sorgente Cannillo” muotoon ”sorgente Cannello”; — muutetaan ”Monte Falerio” muotoon ”Monte Falerzio”.

YHTENÄINEN ASIAKIRJA

”LIMONE COSTA D’AMALFI”

EU-nro: PGI-IT-02185–26.9.2016

SAN ( ) SMM ( X )

1. Nimi tai nimet

”Limone Costa d’Amalfi”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Hedelmä on muodoltaan pitkänomaisen soikea. Sen kärki on kookas ja terävä, ja kuori on paksuudeltaan keskimääräinen ja kypsänä kirkkaan sitruunankeltainen. Hedelmän paino on vähintään 100 grammaa. Kuoren ulompi osa sisältää runsaasti eteerisiä öljyjä ja sillä on voimakkaasti tuoksuva aromi. Hedelmäliha sisältää runsaasti mehua (vähintään 25 prosenttia), ja se on väriltään oljenkeltaista. Sen happamuusaste on korkea (vähintään 3,5 g/100 ml). Hedelmässä on vain vähän siemeniä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Suojatun maantieteellisen merkinnän saaneiden Limone Costa d’Amalfi -sitruunoiden kaikkien tuotantovaiheiden aina viljelystä sadonkorjuuseen on tapahduttava 4 kohdassa kuvatulla maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuote on asetettava myyntiin soveltuvissa kestävissä astioissa, joihin mahtuu yksi sitruuna tai enintään 15 kilogrammaa sitruunoita ja jotka on parhaassa tapauksessa tehty kasviperäisestä materiaalista. Myös pahvista tehtyjä kestäviä astioita voidaan käyttää.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Selkeillä ja lähtemättömillä kirjaimilla tehtyjen päällysmerkintöjen on sisällettävä seuraavat tiedot: 1) ”Limone Costa d’Amalfi SMM”, 2) tuottajan nimi, 3) tuotteiden tosiasiallinen määrä pakkauksessa, 4) tuotantovuosi. Päällysmerkinnöissä on oltava myös tyylitelty tunnus, jossa on sitruuna lehtineen ja sen oikealla puolella kaksi sisäkkäistä rengasta, joiden välissä keltaista taustaa vasten lukee mustin kirjaimin ”Limone Costa d’Amalfi”. Kaksoisrenkaan sisällä on Maiorin ja Capo Concan välinen rannikko ja etualalla Välimeren alueen macchia-pensastoa.

4. Maantieteellisen alueen tarkka rajaus

Salernon maakunnassa koko Atranin kunnan alue sekä osia seuraavista samassa maakunnassa sijaitsevista kunnista: Amalfi, Cetara, Conca dei Marini, Furore, Maiori, Minori, Positano, Praiano, Ravello, Scala, Tramonti ja Vietri sul Mare. Rajattu alue tunnetaan kansainvälisesti Amalfin rannikkona.

5. Yhteys maantieteelliseen alueeseen

Jo lajikkeen nimi Sfusato Amalfitano on todiste tuotteen läheisestä yhteydestä kyseiseen maantieteelliseen alueeseen. Lisäksi tätä lajiketta viljellään lähes yksinomaan tällä alueella, ja hedelmien erityiset laatuominaisuudet ovat eriytyneet vuosisatojen mittaan paikallisen ympäristön erityisluonteen mukaan. Erityisesti maku ja tuoksu sekä mehukkuus ja mehun korkea happamuusaste ovat tehneet tästä hedelmästä niin tunnetun kaikkialla maailmassa. Sitruuna on ylivoimaisesti Amalfin rannikon tärkein viljelytuote, ja sillä on suuri merkitys paitsi alueen talouselämälle myös paikallisen maiseman ainutlaatuisuudelle (unohtamatta sen vaikutusta matkailuelinkeinoon, jossa hyödynnetään sinisen meren ja sitrushedelmätarhojen muodostamaa harmoniaa) ja alueen vesi- ja maaperäolosuhteille.

Historialliset tekijät

Sitruunapuun esiintymisestä Amalfin rannikolla on runsaasti kirjallisia mainintoja aina 1000-luvulta lähtien ja erityisesti sen jälkeen, kun havaittiin sitruunan vaikutus C-vitamiinin puutteesta aiheutuvan keripukin torjunnassa. Tämän vuoksi sekä kuuluisan Salernon lääketieteellisen oppilaitoksen tutkimusten perusteella Amalfin tasavalta määräsi, että laivoilla oli aina oltava sitruunoita. Samasta syystä alueelle ryhdyttiin istuttamaan 1100–1300-luvulla sitruunatarhoja, jotka niistä ajoista lähtien valtasivat yhä enemmän alaa rannikoilla ja läheisillä kukkuloilla.

Viittauksia sitruunanviljelyn leviämiseen on myös lukuisissa keskiaikaisissa kirjoituksissa.

Camera, 1800-luvulla vaikuttanut historioitsija, ajoittaa Amalfin alueen ensimmäiset sitruuna- ja appelsiiniviljelmät vähintään vuoteen 1112. Tämä kävi ilmi hänen löytämästään, samalta vuodelta peräisin olevasta pergamenttikirjoituksesta. Vuodelta 1600 peräisin olevissa autenttisissa kirjoituksissa kerrotaan sitruunatarhojen levinneisyydestä pitkin rannikkoa. Ferrari puolestaan mainitsee vuonna 1646 ensimmäistä kertaa Limon Amalphitanus -lajikkeen, jonka kuvaus vastaa lähes täydellisesti nykyistä Sfusato Amalfitano -lajiketta. Samoista ajoista lähtien kerrotaan myös alueen sitruunoiden laajoista markkinoista, jotka kasvoivat voimakkaasti 1700-luvulla ja erityisesti 1800-luvun jälkipuoliskolla, jolloin lähes kaikki sitruunat myytiin muilta alueilta (Sorrento) tuleville kauppiaille. Sittemmin uudet viljelmät kävivät yhä harvinaisemmiksi, koska sopivia viljelyaloja ei enää juurikaan ollut käytettävissä. Sen sijaan keskityttiin pikemminkin maan muokkaamiseen (terasseiksi) ja istutusvälien pienentämiseen.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla suojatun maantieteellisen merkinnän Limone Costa d’Amalfi tuote-eritelmän muutosehdotuksen 14. heinäkuuta 2016 Italian tasavallan virallisen lehden numerossa 163 ja 11. elokuuta 2016 Italian tasavallan virallisen lehden numerossa 187.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.